Okresná prokuratúra Nitra 
Damborského 1, 949 99 Nitra 1 	

Sp. zn. : 2 Pv 418/10/4403	Nitra, 1.10.2012
EEČ : 2-32-158-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátor Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

dňa 14.06.2010 v čase okolo 11.35 hod. v katastri obce Jarok, okres Nitra pri rozhlasovom prijímači prechovával 1 ks papierovej skladačky s obsahom hnedého práškového materiálu, pričom podľa Kriminalistického a expertízneho ústavu Policajného zboru Bratislava bolo zistené, že sa jedná o heroín s celkovou hmotnosťou 251 mg, čo zodpovedá minimálne 2   ( dvom ) obvykle jednorazovým dávke drogy, ktorá je zaradená v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:

          Poverený policajt PZ Okresného riaditeľstva Policajného zboru v Nitre uznesením ČVS: ORP-1420/1-OSV-NR-2010  zo  dňa  14.06.2010  podľa  §  199  odsek  1  Trestného  poriadku  začal trestné stíhanie pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona. Uznesením vyšetrovateľa PZ Okresného riaditeľstva Policajného zboru v Nitre ČVS: ORP-1787/OVK-NR-2010 zo dňa 20.03.2011 bolo podľa § 206 odsek 1 Trestného poriadku vznesené obvinenie XXXXX za za zločin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno d) Trestného zákona. 
           Dňa 21.11.2011 došlo k zmene právnej kvalifikácie uvedeného skutku na prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona na skutkovom základe uvedenom vo výroku tohoto uznesenia. Obvinený bol v zmysle ustanovenia § 206 odsek 6 Trestného poriadku na zmenu tejto upozornený.
          Po vykonanom vyšetrovaní predložil vyšetrovateľ PZ Okresného riaditeľstva Policajného zboru v Nitre predmetný vyšetrovací spis prokurátorovi spolu s návrhom na podanie obžaloby. 
          Preskúmaním predmetného vyšetrovacieho spisu som zistil, že obvinený XXXXX sa v rámci svojej výpovede k spáchaniu uvedeného skutku doznal a tohto konania aj úprimne ľutuje. Spáchanie skutku, ktorý mu je kladený za vinu, bolo v prípravnom konaní potvrdené aj zabezpečenými listinnými dôkazmi, takže bolo jednoznačne preukázané spáchanie predmetného skutku tak, ako je to uvedené vo výrokovej časti tohto uznesenia.
Obvinený svojím konaním naplnil všetky pojmové znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona.  
 	V rámci dokazovania v prípravnom konaní bolo zistené, že obvinený XXXXX bol rozsudkom Okresného súdu Prievidza sp. zn. 2T/260/2007, právoplatným dňa 29.04.2011, uznaný vinným z prečinu krádeže podľa § 212 odsek 2 písmeno a), odsek 3 písmeno a), písmeno b) Trestného zákona a prečinu porušovania domovej slobody podľa § 194 odsek 1 Trestného zákona, za čo mu bol uložený súhrnný nepodmienečný trest odňatia slobody v trvaní 1 (jeden) rok a 9 (deväť) mesiacov, na výkon ktorého bol zaradený do ústavu na výkon trestu so stredným stupňom stráženia. Trestným rozkazom Okresného súdu Galanta sp. zn. 0T/189/2011, právoplatným dňa 30.07.2011 bol menovaný uznaný vinným z prečinu marenia výkonu úradného rozhodnutia podľa § 348 odsek 1 písmeno d) Trestného zákona za čo mu bol uložený nepodmienečný trest odňatia slobody v trvaní 2 (dva) mesiace, na výkon ktorého bol zaradený do ústavu na výkon trestu so stredným stupňom stráženia.
Podľa § 215 odsek 2 písmeno a) Trestného poriadku „prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
Pretože v danom prípade ide o prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi za ktorý Trestný zákon v osobitnej časti dovoľuje uložiť trest odňatia slobody až na 3 roky (právoplatne uložené boli obvinenému naposledy: nepodmienečný trest odňatia slobody v trvaní 1 (jeden) rok a 9 (deväť) mesiacov a nepodmienečný trest odňatia slobody v trvaní 2 (dva) mesiace), možno očakávať, že trest, ku ktorému môže predmetné trestné stíhanie viesť, je celkom bez významu popri treste už mu právoplatne uloženom, a preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
 Proti tomuto uzneseniu je prípustná sťažnosť, ktorú možno podať do troch dní odo dňa jeho oznámenia prostredníctvom tunajšej Krajskej prokuratúry Nitra. Sťažnosť má odkladný účinok. 
	V trestnom stíhaní, ktoré bolo zastavené podľa § 215 odseku 2 písmeno a) Trestného poriadku, sa pokračuje, ak obvinený vyhlási do troch dní od doručenia uznesenia, že na prejednaní veci trvá. 

JUDr. Ján Šipoš
prokurátor